Na osnovu člana 19. stav 5. Zakona o hemikalijama ("Službeni glasnik RS", br. 36/09 i 88/10) i tačke 8. stav 5. podtačke 11) Odluke o osnivanju Agencije za hemikalije ("Službeni glasnik RS", broj 78/09),

Upravni odbor Agencije za hemikalije na sednici održanoj 21. aprila 2011. godine, doneo je

Pravilnik o načinu vođenja evidencije o hemikalijama

Pravilnik je objavljen u "Službenom glasniku RS", br. 31/2011 od 9.5.2011. godine.

Član 1.

Ovim pravilnikom propisuje se način na koji je proizvođač, uvoznik, distributer i dalji korisnik, a koji stavlja u promet hemikalije (u daljem tekstu: snabdevač) dužan da vodi evidenciju o hemikalijama.

Član 2.

Izraz upotrebljen u ovom pravilniku ima sledeće značenje:

- potrošač jeste fizičko lice kome se hemikalije isporučuju ili čine dostupnim i koji upotrebljava hemikalije za lične potrebe ili potrebe svog domaćinstva.

Član 3.

Snabdevač je dužan da vodi evidenciju o svakoj hemikaliji bez obzira na količinu hemikalije koju je proizveo i stavio u promet, osim: biocidnih proizvoda, sredstava za zaštitu bilja, lekova i medicinskih sredstava, kozmetičkih proizvoda, hrane, prehrambenih aditiva i aroma, hrane za životinje i aditiva za tu hranu.

Član 4.

Snabdevač je dužan da vodi evidenciju o hemikalijama koja sadrži podatke o identifikaciji, podatke o kupljenim hemikalijama, podatke o prodatim hemikalijama, kao i podatke o ukupnoj količini prodatih hemikalija potrošačima u toku kalendarske godine.

Identifikacioni podaci obuhvataju: trgovačko ime hemikalije, naziv proizvođača i zemlju porekla, CAS broj (ako je primenljiv), EC broj (ako je primenljiv) i klasifikaciju hemikalije.

Podaci o kupljenim hemikalijama obuhvataju: datum kupovine, naziv i adresu dobavljača, poreski identifikacioni broj (PIB), kao i količinu hemikalije.

Podaci o prodatim hemikalijama obuhvataju: datum prodaje, naziv i adresu kupca, PIB, kao i količinu hemikalije.

Podaci o prodatim hemikalijama potrošačima obuhvataju ukupnu količinu prodatih hemikalija i kalendarsku godinu u kojoj su hemikalije prodate.

Snabdevač je dužan da vodi evidenciju o hemikalijama na Obrascu koji čini sastavni deo ovog pravilnika.

Izuzetno od stava 1. ovog člana snabdevač nije dužan da vodi evidenciju o hemikalijama na Obrascu iz stava 1. ovog člana ako sve podatke iz ove evidencije vodi na način koji je uspostavljen pre stupanja na snagu ovog pravilnika.

Član 5.

Obrazac iz člana 4. ovog pravilnika popunjava se tako što se u rubrici "naziv i adresa dobavljača" upisuju podaci o prvom neposrednom dobavljaču, a u rubrici "naziv i adresa kupca" upisuju podaci o prvom sledećem kupcu u lancu snabdevanja.

Član 6.

Evidencija iz člana 3. ovog pravilnika vodi se u pisanom, odnosno elektronskom obliku. Obrazac mora biti potpisan od strane odgovornog lica i imati pečat, odnosno kvalifikovani elektronski potpis.

Član 7.

Ovaj pravilnik stupa na snagu osmog dana od dana objavljivanja u "Službenom glasniku Republike Srbije", a primenjuje se od 1. januara 2012. godine.

Broj 110-00-12/2011-01

U Beogradu, 21. aprila 2011. godine

Predsednik

Upravnog odbora,

prof. dr **Branimir Jovančićević**, s.r.

Obrazac

|  |  |  |
| --- | --- | --- |
| **PODACI OIDENTIFIKACIJI** |   |   |
| TRGOVAČKO IMEHEMIKALIJE |   |
| Naziv proizvođača i zemlja porekla |   |
| CAS broj (ako je primenljiv) |   |
| EC broj (ako je primenljiv) |   |
| Klasifikacija hemikalije |   |
|   |   |   |   |
| **PODACI O KUPLjENIM HEMIKALIJAMA** |
| Datum kupovine | Naziv i adresa dobavljača | PIB | Količina (u kg ili l) |
|   |   |   |   |
|   |   |   |   |
|   |   |   |   |
|   |   |   |   |
|   |   |   |   |
|   |   |   |   |
|   |   |   |   |
|   |   | UKUPNO: |   |
|   |   |   |   |
| **PODACI O PRODATIM HEMIKALIJAMA** |
| datum prodaje | naziv i adresa kupca | PIB | Količina (u kg ili l) |
|   |   |   |   |
|   |   |   |   |
|   |   |   |   |
|   |   |   |   |
|   |   |   |   |
|   |   |   |   |
|   |   |   |   |
|   |   | UKUPNO: |   |
|   |   |   |   |
| **UKUPNA KOLIČINA PRODATE HEMIKALIJE POTROŠAČIMA** |   |   |
| Ukupna količina (u kg ili l) | Kalendarska godina: \_\_\_\_\_\_\_\_\_\_\_\_\_\_ |   |   |
|  Ime i prezime ovlašćenog lica:Potpis ovlašćenog lica: |   |   |   |